La ciudadela de Celestino Solar ye un testimoniu revelador de la importancia qu’esti tipu d’infravivienda llegó a tener na ciudá de Xixón, onde llegaron a documentase más de doscientos agospios que, respondiendo a estos esquemes, se llevantaron ente los años últimos del sieglu XIX y la segunda metá del sieglu XX.
#000000
Los salarios reducíos, la inestabilidá llaboral y la ufierta escasa de vivienda tán detrás de l’apaición d’esta tipoloxía residencial que, destinada de manera preferente a obreros, se construyía nos patios de bloques de les zones d’enanche, quedando oculta a la vista de toos dende la vía pública. Nun espaciu insuficiente, les ciudadeles agolpaben agospios mui humildes, agrupaos en batería, elevaos a una sola altura, fechos en mampostería y con tabiques de lladriyu, que compartíen los servicios hixénicos y que contaben con una superficie reducida, como muncho 40 metros cuadraos. La so distribución interna yera mui cenciella: polo xeneral constaben d’un pasillu al rodiu del que s’asitiaben cuatro cuartos –cocina, dos dormitorios y sala–, de los que dos yeren esteriores y otros dos ciegos. Les cases ocupábense en réxime d’alquiler.
#000001
El númberu de viviendes coles que les ciudadeles contaben oscilaba ente dos y la ventena. En concretu, la de Celestino Solar, tamién conocida como ciudadela de Capua, comprendía venticuatro cases que s’habitaron ente los años 1877 y 1975. Construyida nel centru del bloque llendáu poles cais Ezcurdia, Capua y Eladio Carreño, taba organizada en trés bateríes de viviendes y dos patios. L’accesu al recintu facíase al traviés d’un caleyu estrechu, dende Capua, tapando la so vergoñosa presencia a los que pasaben pela cai principal. Xunto a las cases instaláronse cuatro retretes, un llavaderu y un pozu, les úniques dotaciones básiques esistentes na ciudadela y que teníen de compartir los sos vecinos, un promediu de cien.
#000002
Recuperada como espaciu musealizáu, dependiente na so xestión del Muséu del Ferrocarril d’Asturies, na ciudadela de Celestino Solar ye posible observar anguaño les traces de dalgún de los agospios.
#000003